**Imenovanje davčnega zastopnika za DZ s sedežem v Združenem kraljestvu**

Po koncu prehodnega obdobja bo obvezno imenovanje davčnega zastopnika skladno z drugim odstavkom 76. člena [Zakona o davku na dodano vrednost](http://www.pisrs.si/Pis.web/pregledPredpisa?id=ZAKO4701) in v povezavi s 4. členom [Pravilnika o izvajanju zakona o davku na dodano vrednost.](http://www.pisrs.si/Pis.web/pregledPredpisa?id=PRAV7542)

Vsi davčni zavezanci s sedežem v ZK, ki so že identificirani za namene DDV v Sloveniji, lahko še pred koncem prehodnega obdobja imenujejo davčnega zastopnika, ki bo v imenu davčnega zavezanca, ki ima sedež v ZK, izpolnjeval obveznosti in uveljavljal pravice iz naslova DDV. Imenovani davčni zastopnik bo ostal veljaven tudi po koncu prehodnega obdobja.

Davčnega zastopnika se imenuje tako, da se prek eDavkov predloži nov obrazec DDV-P3, na katerem se izpolnijo vsi podatki, vključno z razdelkom III. Podatki o davčnem zastopniku.

Vsi davčni zavezanci s sedežem v ZK, ki se bodo po koncu prehodnega obdobja želeli identificirati za namene DDV v Sloveniji, bodo morali že pri oddaji zahtevka za pridobitev identifikacijske številke za DDV preko eDavkov imenovati davčnega zastopnika.